31. januar 2023

**DKTV finder sammen med Dansk Naturfredningsforening i et nyt grønt fællesskab**

**Dansk Naturfredningsforening blev klart nr. 1, da DKTVs jury skulle vælge blandt 12 organisationer, der var indstillet til at blive virksomhedens nye samarbejdspartner. Det nye samarbejde skal bidrage til DKTVs fortsatte arbejde med at styrke virksomhedens image over for kunder, medarbejdere og omverden. Et image som en ansvarlig virksomhed, der tager aktiv del i et fælles samfundsansvar, og samtidig støtter op om det ambitiøse klimamål om 100% CO2-neutralitet i 2028 anført af TDC net.**

”Det helt centrale for os, når vi går ud og peger på en ny samarbejdspartner til vores CSR-relaterede aktiviteter, er, at det er en partner med nogle stærke fællesskabsværdier, og som er lokalt forankret i hele landet - ligesom vi er. Det skal være en organisation med en mærkesag, der matcher vores medarbejdere og kunder, og hvor det er gjort nemt at komme hurtigt fra tanke til handling, ” fortæller Maja Aagaard, Chef for Marketing og Kommunikation.

**Det handler ikke kun om at donere en masse penge**

”Vi vil gerne gøre mere end blot aflevere en pose penge. Hvis samarbejdet skal have en seriøs effekt, så skal det aktiveres gennem en række fælles aktiviteter, som både vores medarbejdere og kunder kan engagere sig i. Det muliggør netop Danmarks Naturfredningsforening med deres projekter og landsdækkende aktiviteter, som vi forholdsvis nemt kan koble os på. For det handler om at gøre det helt konkret for vores medarbejdere og kunder, hvordan de kan gøre en forskel for klimaet og naturen,” fortæller Maja Aagaard videre.

”Vi oplever en generel efterspørgsel efter at kunne være med til at bidrage som almindelig dansker til den grønne omstilling. Men det kan ofte virke meget stort og udefinerbart. Her kan vi som virksomhed hjælpe vores medarbejdere ved at gøre det mere tilgængeligt for dem at være med og gøre en forskel.
Fællesskabet omkring den form for indsats og at kunne vise, at det nytter, giver en betydelig værdi hos os,” afslutter Maja Aagaard.

**DKTV deltager i Affaldsindsamlingen 2023**

DKTV har i første omgang valgt at engagere sig i Affaldsindsamlingen, der afholdes i marts måned. Her vil DKTV invitere sine medarbejdere til at komme ud og samle affald med kolleger eller familie i lokalområderne, hvor vi dagligt opererer og sætter vores aftryk. Samtidig sætter vi fokus på at passe på vores fælles natur og tage ansvar for vores affald og at holde naturen og miljøet rent.

Også hos Danmarks Naturfredning er der glæde for det nye samarbejde. ”Vi er glade for at have fået en virksomhed som DKTV som partner – med mange engagerede medarbejdere. Sammen kan vi helt sikkert gøre en forskel for udbredelse af budskabet om at passe på vores natur. Og personligt er jeg glad for, at de netop har valgt at engagere sig i Affaldsindsamlingen, som er vores helt store landsdækkende aktivitet. Vi får flere og flere deltagere for hvert år. Især skolerne har taget rigtig godt imod det. Men vi vil gerne have endnu flere virksomheder med, så det er dejligt at DKTV deltager i år”, fortæller Charlotte Juul, Projektleder for Affaldsindsamlingen hos Danmarks Naturfredningsforening.

**Bag om samarbejdet**

Overordnet har de to parter fundet sammen på baggrund af fælles interesser og værdier om at passe på vores fælles natur, holde den ren og få mere af den, samt at inspirere flest mulige danskere til ansvarlighed omkring vores affald og at holde naturen og miljøet rent

Læs mere på: dktv.dk/danmarksnaturfredningsforening eller [https://www.affaldsindsamlingen.dk/virksomheder/](https://urldefense.com/v3/__https%3A/www.affaldsindsamlingen.dk/virksomheder/__;!!GNpmbAs!ASp442mcy4_-GnAW20HCK91t4jWtYSEqFS5TC7ZbuYclRSNmxClyq8wYszw-19MC1LMRL54Q32MkuA$) -